નરેન્દ્ર મોદીના સત્તારોહણ પછી એનઆઈએ દ્વારા સ્વામી પ્રજ્ઞા ઠાકુર જે ૨૦૦૮ના માલેગાંવ બ્લાસ્ટની મુખ્ય આરોપી છે, તેની સામેના ચાર્જ પડતા મૂકવામાં આવેલ છે. જેના દ્વારા હિંદુત્વવાદીઓને ભગવા આતંક એક ભ્રમ હોવાની વાત ફેલાવવાની તક મળી ગઈ છે. ભારતીય જનતા પાર્ટી અને રાષ્ટ્રીય સ્વયંસેવક સંઘ જ્યારે પણ આતંકવાદની વાત કરે છે ત્યારે ઈસ્લામિક આતંકવાદ અભિપ્રેત હોય છે, પરંતુ જ્યારે હિંદુ આતંકવાદની વાત આવે છે ત્યારે તેઓને સાપ સુંઘી જાય છે. પશ્ચિમના કેટલાક વિવેચકોએ ૨૦૦૨ના ગુજરાત મુસ્લિમ વિરુદ્ધના તોફાનો પછી હિન્દુ આતંકવાદી જૂથો તરફથી ભય હોવા બાબતે સુચિત કરેલ, પરંતુ તેને કોઈએ ગંભીરતાથી લીધેલ નહોતું. ૨૦૧૦માં ચિદમ્બરમે આ વાત સ્પષ્ટ રીતે કરી જેના પરિણામ હાલ તેઓ તથા તેમના પુત્ર કાર્તિ, મોદી સરકાર દ્વારા જુદા જુદા કેસો દ્વારા ભોગવી રહ્યા છે. આર.એસ.એસ.નો આ દાવો છે કે હિન્દુ ધર્મ દુનિયામાં સૌથી સહિષ્ણુ છે માટે આતંકવાદ અને તે બિલકુલ વિરુદ્ધ દિશાના શબ્દો છે જે એક સાથે ક્યારેય રહી ન શકે. કાળુ દૂધ કેવી રીતે હોઈ શકે, તેવો પ્રશ્ન તેઓ કરે છે. અત્યાર સુધીના દુનિયાએ જાયેલ આતંકવાદમાં શ્રીલંકાના તામિલ વ્યાઘ્રો ખૂબ જ ઘાતક અને મરણિયા આતંકી તરીકે કુખ્યાત છે. ૧૯૮૪માં, અલ-કાયદાના અમેરિકાના હુમલાના ઘણા વર્ષો પહેલા, ઓશો રજનીશ, સ્વનિયુક્ત ભગવાનના ભક્તો દ્વારા અમેરિકાએ આ ચહેરો અનુભવેલ છે. આ પરિપ્રેક્ષમાં હિન્દુઓ આતંકી કૃત્ય ન કરી શકે તે દાવો ટકી શકે તેમ નથી.